Diari Oficial de la Generalitat Valenciana


Sumari del DOGV 4966, del 15-03-2005 (2005/2215)

RESOLUCIÓ de 27 de gener de 2005, de la directora general de Justícia, per la qual resol inscriure la modificació dels Estatuts del Col·legi Oficial de Procuradors d'Elx.
--------------------------------------------------------------------------------------------------------------------------------------------------------------------------

### Dades del document

Número de DOGV
:   4966

Data del DOGV
:   15-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2215


Data del document
:   27-01-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * professió jurídica
    * col·legi professional
    * reglament intern
    * legislació

RESOLUCIÓ de 27 de gener de 2005, de la directora general de Justícia, per la qual resol inscriure la modificació dels Estatuts del Col·legi Oficial de Procuradors d'Elx. [2005/2215]
  
Vist l'expedient de modificació dels Estatuts del Col·legi Oficial de Procuradors d'Elx, instruït a instància del Sr. Lorenzo Christian Ruiz Martínez, com a president del mateix i inscrit amb el número 81 de la secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la modificació i registre dels seus Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana; de què es desprenen els següents fets:
  
1. Pel degà de l'esmentat Col·legi es va presentar, el 23 de juny del passat any, la modificació dels seus Estatuts.
  
2. En exercici del control de legalitat establit per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, es va revisar el text estatutari, i s'efectuaren diverses observacions.
  
3. El Col·legi Oficial de Procuradors d'Elx va presentar la versió definitiva dels seus Estatuts, en data 24 de gener de 2005, aprovada en Assemblea General Extraordinària, de data 15 de desembre de 2004.
  
4. El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Aquests Estatuts han sigut aprovats amb els requisits i les formalitats previstos en tal article, en els mateixos Estatuts del Col·legi i en l'article 70 del Decret 4/2002, de 8 de gener, pel qual s'aprova el Reglament de la Llei de Consells i Col·legis Professionals.
  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels decrets 8/2004, de 3 de setembre, del president de la Generalitat Valenciana, i 181/2004, de l'1 d'octubre, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana i l'esmentat Decret 4/2002, de 8 de gener, del Consell de la Generalitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i la resta de disposicions complementàries es dicta la següent resolució:
  
1. Inscriure la modificació dels Estatuts del Col·legi Oficial de Procuradors d'Elx.
  
2. Publicar en el DOGV els nous estatuts, per a general coneixement.
  
Contra aquesta resolució, que posa fi a la via administrativa es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 27 de gener de 2005.- La directora general de Justicia: Patricia Montagud Alario.
  
Títol primer
  
Del Col·legi, la seua organització i govern
  
Capítol primer
  
Del Col·legi
  
Article 1. De la Corporació Professional
  
El Col·legi de Procuradors d'Elx el constituiran els actualment col·legiats, i els qui, reunint d'ara en avant les condicions exigides per les lleis i disposicions vigents, sol·liciten i obtinguen la seua incorporació al mateix segons aquests Estatuts.
  
El seu domicili es fixa en l'actualitat a Elx, plaça Reis Catòlics, 10-1r, sense perjudici del possible canvi d'aquest, per acord de la Junta General, i és el seu número d'identificació fiscal CIF A-7359351-J
  
Article 2. De la circumscripció territorial
  
La circumscripció territorial del Col·legi de Procuradors dels Tribunals d'Elx serà la que corresponga a la demarcació dels òrgans judicials amb seu al Partit Judicial d'Elx, i podrà actuar el procurador davant de qualsevol òrgan existent en l'actualitat, o que es poguera crear en un futur, dins de la seua demarcació territorial.
  
Article 3. De les funcions del Col·legi
  
El Col·legi de Procuradors dels Tribunals d'Elx tindrà i exercitarà les funcions específiques que es determinen en els presents Estatuts, en concordança amb el vigent Estatut del Consell Valencià de Col·legis de Procuradors i de l'Estatut General de Procuradors dels Tribunals d'Espanya.
  
a) Exercir la representació que establisquen les lleis per al compliment dels seus fins i, especialment, la representació i defensa de la professió davant de qualssevol administracions públiques, institucions, tribunals, entitats i particulars.
  
b) Informar, en l'àmbit de la seua competència, d'aquells projectes o iniciatives legislatives que afecten la procura, quan així se'ls requerisca.
  
c) Col·laborar amb el poder judicial i la resta de poders públics realitzant els estudis, informes, treballs estadístics i la resta d'activitats relacionades amb els seus fins.
  
d) Organitzar i gestionar els serveis de torn d'ofici i justícia gratuïta.
  
e) Participar en matèries pròpies de la professió en els òrgans consultius de l'administració, així com en els organismes interprofessionals, de conformitat amb els supòsits previstos en la legislació aplicable.
  
f) Assegurar la representació de la procura en els consells socials, en els termes establits en les normes que els regulen.
  
g) Organitzar cursos de formació i perfeccionament professional i mantindre i proposar al Consell General, o Consell Valencià de Col·legis de Procuradors, si fa el cas, l'homologació d'escoles de pràctica jurídica i altres mitjans, per tal de facilitar l'inici de l'activitat professional.
  
h) Ordenar l'activitat professional dels col·legiats, vetlar per la formació, la deontologia i la dignitat professional i pel respecte a causa dels drets dels particulars; exercir la potestat disciplinària en l'orde professional i col·legial i redactar els seus Estatuts, normes de desplegament de les deontològiques i reglaments de funcionament, sense perjudici del seu visat i aprovació definitiva pel Consell General de Procuradors dels Tribunals, sense perjudici del que disposa la legislació autonòmica.
  
i) Organitzar i promoure activitats i serveis comuns d'interés per als col·legiats, de caràcter professional, formatiu, cultural, assistencial, de previsió i altres d'anàlegs, inclosa l'assegurança obligatòria de la responsabilitat civil professional, quan legalment s'establisca.
  
j) Procurar l'harmonia i col·laboració entre els col·legiats, i impedir la competència deslleial entre aquests. Atorgar empara, amb la deliberació prèvia de la Junta de Govern, al col·legiat que la sol·licite.
  
k) Adoptar les mesures conduents a evitar i perseguir l'intrusisme professional.
  
l) Intervindre, amb la sol·licitud prèvia, en via de conciliació o arbitratge en qüestions que, per motius professionals, se susciten entre els col·legiats, o entre aquests i els seus clients.
  
m) Resoldre les discrepàncies que puguen sorgir en relació amb l'actuació professional dels col·legiats i la percepció dels seus drets, mitjançant laude a què prèviament se sotmeten de mode exprés les parts.
  
n) Complir i fer complir als col·legiats, les disposicions legals i estatutàries que afecten la professió, així com vetlar per l'observança de les normes i decisions adoptades pels òrgans col·legials en matèria de la seua competència.
  
nn) Dictar normes sobre honoraris, quan aquests no es contemplen en els aranzels.
  
o) L'organització dels serveis i funcions que els encomanen les lleis, la Llei d'Enjudiciament Civil i altres normes processals, relatives a depòsit de béns, constitució del Col·legi com a entitat especialitzada en la venda de béns i subhastes, així com organització de servei de valoracions de béns.
  
p) Quantes altres funcions redunden en benefici dels interessos de la professió, dels col·legiats i la resta de fins de la Procura o que estiguen disposades per la legislació estatal o autonòmica.
  
q) Mitjançant la Junta General, correspon la delimitació d'àrees d'actuació dins de la seua demarcació territorial per a l'exercici professional, quan una norma cree o modifique l'àmbit territorial del Col·legi.
  
Capítol segon
  
Dels òrgans rectors i del règim econòmic del col'legi
  
Secció primera
  
De les juntes generals
  
Article 4. De les juntes generals
  
Les juntes generals es constitueixen per la reunió dels membres del Col·legi de Procuradors d'Elx, citats en forma, per a tractar, deliberar i decidir sobre els assumptes que siguen inclosos en l'orde del dia de cada convocatòria, instada per la Junta de Govern.
  
1. La Junta General és el suprem òrgan de govern del Col·legi.
  
Tenen dret a assistir a les juntes generals ordinàries i extraordinàries, amb veu i vot, tots els col·legiats incorporats amb anterioritat a la data en què es convoque la Junta General.
  
Correspon a la Junta General:
  
a) La lectura i aprovació de l'acta anterior.
  
b) La ressenya i informe que farà el degà de les qüestions importants succeïdes durant l'any anterior al Col·legi de Procuradors d'Elx, en relació amb aquest i amb la professió.
  
c) L'examen, discussió i votació del balanç o compte general d'ingressos i despeses de l'any anterior.
  
d) L'aprovació del pressupost d'ingressos i despeses per al següent exercici.
  
e) Qualsevol proposta que formule la Junta de Govern i que s'incloga en l'orde el dia de la convocatòria, així com les propostes que realitzen almenys el 20% dels col·legiats exercents, fins a cinc dies abans de la Junta.
  
f) L'elecció i renovació dels llocs de la Junta de Govern quan procedisca.
  
g) Resoldre sobre l'adquisició, alienació o gravamen dels béns immobles del Col·legi d'Elx.
  
h) Aprovar o denegar la modificació total o parcial dels Estatuts del Col·legi d'Elx.
  
i) El vot de censura a la Junta de Govern o a algun dels seus membres, en la forma establida en l'Estatut General.
  
j) La determinació de la quantia de les quotes col·legials fixes, variables, o qualsevol altra que s'establisca.
  
k) Adoptar els acords sobre unió o fusió amb altres col·legis de procuradors, segregació, i dissolució.
  
l) Els precs i preguntes.
  
En les juntes generals extraordinàries només podrà tractar-se assumpte o assumptes d'interés del Col·legi, per als quals hagen sigut convocades. A aquest efecte, es farà constar en la convocatòria els punts que hagen de resoldre's.
  
Quan la Junta Extraordinària tinga com a objecte la modificació d'aquests Estatuts, canvi de domicili social, o es debata la segregació, fusió o dissolució del Col·legi, haurà de convocar-se, almenys, amb trenta dies d'antelació i es facilitarà amb la convocatòria una còpia de les modificacions proposades.
  
Article 5. Classes de juntes generals
  
Hi haurà, anualment, dues juntes generals ordinàries, que hauran de convocar-se amb, almenys, trenta dies d'antelació.
  
La primera Junta General ordinària se celebrarà en el primer trimestre de cada any i, en el seu orde del dia constarà, necessàriament, l'examen i votació del balanç o compte general de despeses i ingressos de l'exercici anterior, així com totes les qüestions que considere d'interés la Junta de Govern.
  
La segona Junta General ordinària se celebrarà l'últim trimestre de cada any i, en el seu orde del dia constarà, necessàriament, la presentació del pressupost d'ingressos i despeses per a l'any següent, així com totes les qüestions que considere d'interés la Junta de Govern.
  
La Junta General extraordinària se celebrarà en qualsevol temps, per a tractar d'assumptes que la motiven, a iniciativa del degà, de la Junta de Govern o a instància d'almenys un terç dels col·legiats.
  
En aquest últim cas, la Junta de Govern decidirà la convocatòria, de manera que la Junta General Extraordinària es constituïsca dins dels trenta dies següents a què haguera tingut entrada a la Secretaria la sol·licitud de la seua celebració.
  
La convocatòria de les juntes generals extraordinàries es farà per acord de la Junta de Govern, i es comunicarà a tots els col·legiats, mitjançant un escrit en què constarà el lloc, dia i hora on se celebrarà la sessió en primera i en segona convocatòria, i l'orde del dia.
  
Igualment, els acords de fusió, segregació i dissolució, requeriran per a poder ser adoptats el quòrum d'assistència de la meitat més un dels col·legiats amb dret a vot i l'aprovació per la majoria absoluta dels presents.
  
No caldrà acord de dissolució quan ho impose directament la Llei, de conformitat amb el que disposa la Llei 6/1997, de 4 de desembre, de la Generalitat Valenciana.
  
Article 6. Temari o orde del dia de les juntes generals
  
La Junta General Ordinària tindrà el temari o orde del dia que s'indica en els Estatuts del Consell Valencià de Procuradors i Estatut General dels Procuradors dels Tribunals.
  
El temari o orde del dia de les juntes generals extraordinàries estaran determinats, en cada cas, per allò decidit per la Junta de Govern en adoptar l'acord de convocatòria per pròpia iniciativa o a sol·licitud del nombre de col·legiats que se cita en l'article anterior.
  
Article 7. Tràmits de convocatòria per a les juntes generals
  
Les convocatòries a les juntes generals es faran per comunicacions escrites personals a cada col·legiat, per tramesa a la direcció del correu electrònic, facilitada pel col·legiat, o per fixació del seu anunci a la seu col·legial.
  
Les comunicacions expressaren el lloc, dia i hora de constitució de la Junta General. En una mateixa comunicació podran contindre's citacions en primera i, si és el cas, segona convocatòria, i haurà de mitjançar entre una i una altra un període de temps mínim de mitja hora.
  
Les comunicacions contindran també, necessàriament, l'orde del dia, sobre el qual deliberarà i decidirà la Junta General, en què només podran tractar-se assumpte o assumptes d'interés del Col·legi, per al quals hagen sigut convocats.
  
Les comunicacions hauran d'estar en poder dels col·legiats amb cinc dies naturals d'antelació, a la data en què la Junta General haja de quedar constituïda.
  
Article 8. Lloc de constitució de les juntes generals
  
Les juntes generals se celebraran preferentment als locals que siguen seu del Col·legi; però la Junta de Govern podrà decidir la celebració en qualsevol altre lloc, dins del partit judicial.
  
Article 9. Constitució de les juntes generals
  
1. No podrà iniciar-se la sessió en primera convocatòria si no es troba present almenys el 50 per 100 dels col·legiats. En segona convocatòria, la Junta se celebrarà amb els qui concórreguen, qualssevol que siga el seu nombre.
  
2. Els acords s'adoptaran per la majoria simple d'assistents, llevat que per a alguna qüestió puntual s'exigisca majoria qualificada.
  
3. Una vegada adoptats, els acords de les juntes generals seran obligatoris per a tots els col·legiats, sense perjudici del règim de recursos establit en aquest Estatut i en les normes reguladores del procediment administratiu.
  
Article 10. Presidència i Secretaria de la Junta General
  
La Presidència de les juntes generals correspondrà al degà del Col·legi de Procuradors d'Elx, i la Secretaria a qui tinga aquest càrrec en la Junta de Govern o qui legal o estatutàriament el substituïsca.
  
Article 11. Direcció de les juntes generals
  
La Presidència de les juntes generals dirigirà els debats que es desenvolupen en el seu si, cuidarà del manteniment de l'orde dins d'aquestes, establirà torns d'intervencions i els tancarà; concedirà i retirarà l'ús de la paraula i acordarà sobre el sistema de votació que haja de ser seguit en cada punt.
  
Article 12. Adopció d'acords en les juntes generals
  
Els acords en el si de les juntes generals s'adoptaran per majoria de vot entre els col·legiats assistents.
  
El vot del col·legiat és personal, si bé podrà ser delegat en un altre col·legiat, davant de la Secretaria del Col·legi, fins a dues hores abans de la celebració de la Junta. Com a excepció, s'admet el vot per correu per a l'elecció de membres de la Junta de Govern, amb subjecció a les formalitats següents:
  
1. Haurà d'interessar-se a la Secretaria del Col·legi el vot per correu.
  
2. Se li facilitarà una papereta de vot oficial, així com l'oportú sobre.
  
3. S'omplirà sense esmena. Si en tinguera alguna es considerarà vot nul.
  
4. Haurà de rebre's aquest vot amb dues hores d'antelació a la celebració de la Junta, a la Secretaria del Col·legi.
  
5. El qui haguera mostrat la seua intenció d'utilitzar aquesta forma de vot, i complit els tràmits anteriors, no podrà utilitzar la forma del vot personal en la Junta.
  
La votació podrà ser:
  
1r. Ordinària.
  
2n. Secreta.
  
La votació ordinària podrà realitzar-se per decisió de la presidència, primer els qui aproven, després els qui desaproven i finalment, els qui s'abstinguen. El president ordenarà el recompte pel secretari si tinguera dubtes del resultat o si, fins i tot després de publicat aquest, el deu per cent dels col·legiats assistents ho reclamaren.
  
En el supòsit d'empat dirimirà, amb vot de qualitat, la presidència.
  
La votació serà secreta, i sempre que es referisca a la persona d'algun membre del Col·legi, per papereta, es procedirà a votar nominalment pels col·legiats, per orde alfabètic, i es depositaran les paperetes a l'urna situada a aquest efecte. Podrà variar-se l'orde alfabètic o per número de col·legiat.
  
Les votacions per a elecció de membres de la Junta de Govern, i la moció de censura, seran en tot cas secretes i nominals.
  
El recompte de vots es realitzarà una vegada finalitzada la votació pel president, amb dos interventors que designaran els col·legiats.
  
Les paperetes, depositades en les distintes urnes, per a exercents i per a no exercents, seran extretes d'aquestes una a una i el president d'urna donarà lectura en veu alta al seu contingut, per a la qual cosa, prèviament a l'obertura de l'urna, s'hauran introduït els vots rebuts per correu.
  
Finalitzat l'escrutini, el degà president, o qui el substituïsca, farà públic el resultat.
  
Les impugnacions no suspenen l'executivitat dels acords adoptats.
  
El vot dels col·legiats exercents es computa com a doble que els emesos pels col·legiats no exercents, que serà simple.
  
Secció segona
  
De la junta de govern
  
Article 13. De la composició de la Junta de Govern
  
1. La Junta de Govern és l'òrgan d'administració i direcció del Col·legi.
  
2. La Junta de Govern és un òrgan col·legiat i estarà composta, almenys, pels membres següents:
  
a) Un degà president.
  
b) Un vicedegà.
  
c) Un secretari.
  
d) Un vicesecretari.
  
e) Un tresorer.
  
f) Un vocal.
  
3. Els càrrecs dels membres de la Junta de Govern són gratuïts i honorífics.
  
Article 14. Requisits per a l'exercici de càrrecs en la Junta de Govern i causes de remoció
  
1. Per a ser candidat a qualsevol dels càrrecs de la Junta de Govern, serà requisit indispensable ser exercent i portar cinc anys d'exercici al Col·legi, llevat del cas per a ser degà, que haurà de portar deu anys; en ambdós casos ininterrompudament, així com no haver patit correcció disciplinaria, excepte en els supòsits de rehabilitació.
  
2. Els membres de la Junta de Govern cessaran per les causes següents:
  
a) Defunció.
  
b) Renúncia de l'interessat.
  
c) Absència inicial o pèrdua sobrevinguda dels requisits estatutaris per a exercir el càrrec.
  
d) Expiració del termini per al qual foren elegits o designats.
  
e) Falta d'assistència injustificada a tres sessions consecutives de la Junta de Govern o a cinc alternes, en el termini d'un any, amb l'acord previ de la mateixa Junta.
  
f) Si s'aprovara una moció de censura.
  
Article 15. Vacants de la Junta de Govern
  
Quan per defunció, dimissió o qualsevol altra causa, queden vacants un o més càrrecs de la Junta de Govern, aquests seran coberts interinament per la resta de membres de la mateixa Junta durant un termini no superior de dotze mesos, fins que quede coberta com a conseqüència de les eleccions que se celebren a aquest efecte.
  
Article 16. Reunions de la Junta de Govern i requisits per a la seua constitució
  
La Junta de Govern es reunirà, si més no, una vegada al mes, prèvia convocatòria pel degà, cursada amb l'antelació necessària, perquè es trobe en poder dels seus components quaranta-vuit hores abans de la data fixada per a la sessió, llevat que raons d'urgència justifiquen la convocatòria en qualsevol temps que les circumstàncies exigisquen.
  
En la convocatòria haurà d'expressar-se el lloc, dia i hora en què haurà de celebrar-se la sessió i l'orde del dia.
  
Seran vàlides les sessions de la Junta de Govern en què, fins i tot sense haver sigut convocada en forma, assistisquen la totalitat dels seus membres.
  
Perquè la Junta de Govern puga deliberar i prendre acords en segona convocatòria, serà prou amb què concórreguen a la reunió quatre dels seus components, entre ells el degà o qui reglamentàriament el substituïsca.
  
Els acords s'adoptaran per majoria de vots i, en cas de empat, decidirà el vot del president.
  
Article 17. Temps d'exercici de càrrecs en la Junta de Govern
  
Els càrrecs de la Junta de Govern del Col·legi de Procuradors dels Tribunals d'Elx s'exerciran per un període de quatre anys.
  
Els qui ostenten un càrrec en la Junta de Govern podran ser reelegits per al mateix càrrec o designats per a càrrec distint, però en aquest cas l'interessat podrà declinar el nomenament.
  
Article 18. De les atribucions de la Junta de Govern
  
La Junta de Govern del Col·legi de Procuradors dels Tribunals d'Elx, tindrà totes les atribucions que estan establides per a aquest òrgan en l'Estatut Valencià de Procuradors i les que se li reconeguen en els presents Estatuts, en concordança amb el que disposa l'Estatut del Consell General de Procuradors d'Espanya
  
Són atribucions de la Junta de Govern:
  
a) Sotmetre a la Junta General assumptes concrets d'interés del Col·legi o de la professió, en la forma que la mateixa Junta establisca.
  
b) Resoldre sobre les sol·licituds d'incorporació, baixa i jubilació dels col·legiats, així com el nomenament d'oficials habilitats, d'acord amb les disposicions vigents o que establisca la Junta de Govern. En cas d'urgència, el degà podrà resoldre sobre la sol·licitud, que quedarà sotmesa a la ratificació de la Junta de Govern.
  
c) Exercitar les accions i actuacions oportunes per a impedir i perseguir l'intrusisme, i no permetre l'exercici de la professió als qui, col·legiats o no, l'exerciren en forma i sota les condicions contràries a les legalment establides, sense excloure les persones, naturals o jurídiques, que faciliten l'exercici professional irregular.
  
d) Aplicar les condicions i requisits d'accés, el funcionament i la designació dels torns d'ofici i justícia gratuïta, d'acord amb la normativa legal vigent.
  
e) Proposar a la Junta General l'import de les quotes d'incorporació, amb el límit que estiga determinat pel Consell General de Procuradors dels Tribunals, i les ordinàries, fixes, variables o de qualsevol altre tipus, que hagen de satisfer els col·legiats per al sosteniment de les càrregues i serveis col·legials.
  
f) Proposar a la Junta General l'establiment de quotes extraordinàries als seus col·legiats.
  
g) Recaptar l'import de les quotes per al sosteniment de les càrregues del Col·legi, del Consell Valencià de Procuradors, del Consell General de Procuradors dels Tribunals i de la Mutualitat de Previsió Social dels Procuradors dels Tribunals d'Espanya, així com dels altres recursos econòmics dels col·legis, i disposar la cobrança de les quantitats que corresponguen al Col·legi per qualsevol concepte, l'exacció de les multes que s'imposen als col·legiats i altres ingressos, i el pagament de les despeses de la corporació.
  
h) Convocar eleccions per a proveir els càrrecs de la Junta de Govern, i disposar el que calga per a la seua elecció, conforme a les normes legals i estatutàries.
  
i) Convocar juntes generals, ordinàries i extraordinàries, per pròpia iniciativa o a instàncies dels col·legiats, en la forma establida en l'Estatut General.
  
j) Exercir les facultats disciplinàries, respecte als col·legiats, i aplicar els Estatuts del Consell General, Consell Valencià, i els particulars d'aquest Col·legi, i instruir, amb aquest efecte, l'oportú expedient.
  
k) Redactar o modificar els Estatuts i reglaments de règim interior del Col·legi, i sotmetre'ls a l'aprovació de la Junta General.
  
l) Establir i crear les comissions de col·legiats que siguen necessàries per al bon règim o que interessen als fins de la corporació, regular el seu funcionament, fixar les facultats, si fa el cas, delegades, i designar entre els col·legiats els seus integrants. Cessar i dissoldre les comissions creades.
  
m) Establir relació de cooperació amb la resta de corporacions professionals i amb les administracions públiques. A aquest efecte, la Junta podrà subscriure els oportuns convenis de cooperació.
  
n) Vetlar per la celebració anual de la festa de la patrona del Col·legi, Mare de Déu de l'Assumpció, amb la solemnitat adequada, que per tradició es ve fent des de la fundació del Col·legi.
  
nn) Vetlar perquè, en l'exercici professional, els col·legiats exercisquen les seues funcions amb el decòrum, diligència, probitat i la resta de circumstàncies exigibles al procurador, així com propiciar l'harmonia i col·laboració entre els col·legiats, i impedir la competència deslleial, conforme a la legalitat vigent.
  
o) Informar els col·legiats de totes les qüestions que conega que puguen afectar-los, ja siguen d'índole corporativa, col·legial i professional.
  
p) Defendre als col·legiats en l'exercici de les seues funcions de la professió, o amb ocasió d'aquestes, quan ho estime procedent i just.
  
q) Promoure, davant del Govern Central, els governs autonòmics, locals i els òrgans de govern del Poder Judicial, les autoritats, el Consell de Col·legis de Comunitat Autònoma o davant del Consell General de Procuradors dels Tribunals, quant es considere beneficiós per a l'exercici professional.
  
r) Exercitar els drets i accions que corresponguen al Col·legi i, en particular, en defensa dels interessos de la Corporació i dels seus col·legiats.
  
s) Distribuir i administrar els fons del Col·legi, i disposar el més convenient als seus interessos, respecte a la situació o inversió d'aquests, a proposta del tresorer i donar compte d'allò que s'ha acordat a la Junta General. Per a adquirir, alienar o gravar béns immobles, caldrà l'aprovació de la Junta General.
  
t) Procedir a la contractació del personal necessari per a cobrir les places d'empleats del Col·legi, amb ocasió de vacant o de places de nova creació, en funció de les necessitats de la Corporació.
  
En el cas que per a la contractació de personal es vera aconsellable la convocatòria de concurs oposició, les bases d'aquesta serien redactades per la Junta de Govern.
  
u) Vetlar pel bon funcionament de l'activitat dels departaments i serveis col·legials.
  
v) Resoldre, segons corresponga, les reclamacions que es feren al Col·legi respecte d'algun dels seus col·legiats.
  
w) Mantindre amb les autoritats, corporacions i entitats oficials, la comunicació i relacions que a cada Col·legi corresponga i, en particular:
  
1) Emetre els informes, dictàmens, consultes i la resta de documents que s'interessen del Col·legi.
  
2) Organitzar els serveis de notificacions, depòsit de béns, valoració i venda de béns, que permeta la legislació vigent, així com qualsevol altre servei que poguera ser atribuït al Col·legi.
  
3) Exercir les funcions que li atribueixen als col·legis la Llei d'Assistència Jurídica Gratuïta.
  
4) Fer les designacions que al Col·legi corresponguen dels membres de comissions o òrgans regulats per dita Llei d'Assistència Jurídica Gratuïta.
  
x) Executar els acords adoptats per la Junta General.
  
i) I quantes altres establisquen les lleis, els presents Estatuts i el del Consell Valencià de Procuradors, i de l'Estatut General de Procuradors, així com els seus corresponents reglaments.
  
Article 19. De la renovació de la Junta de Govern
  
1. Els candidats a degà i els altres càrrecs de la Junta de Govern seran elegits, d'entre els col·legiats, en la Junta General ordinària o extraordinària, segons siga procedent, en els termes que determina els presents Estatuts i, en tot cas, en votació directa i secreta, en què podran participar, com a electors, tots els col·legiats, i com elegibles, aquells col·legiats exercents al Col·legi de què es tracte, que reunisquen els requisits, i que no estiguen sotmesos en cap de les situacions següents:
  
a) Estar condemnats per sentència ferma, que comporte la inhabilitació o suspensió per a càrrecs públics, en tant aquestes subsistisquen.
  
b) Haver sigut disciplinàriament sancionats en qualsevol Col·legi de Procuradors, mentre no hagen sigut rehabilitats.
  
2. Cap col·legiat no podrà presentar-se, com a candidat, a més d'un càrrec de què hagen de ser elegits en la mateixa convocatòria.
  
3. Es proclamaran electes, per a cada càrrec, els candidats únics, o aquells que obtinguen la majoria. En cas d'empat, s'entendrà elegit el de major temps d'exercici en el mateix Col·legi i, si es mantinguera l'empat, el de major edat.
  
4. Els recursos que s'interposen en el procés electoral o contra el seu resultat, davant de la Junta de Govern del Col·legi, el Consell de Col·legis de Comunitat Autònoma si és el cas, o davant del Consell General de Procuradors dels Tribunals, no suspendran la votació, proclamació i presa de possessió dels elegits, llevat del cas que així s'acorde per causes excepcionals, mitjançant una resolució expressa i motivada.
  
5. El procediment electoral és l'establit en el present Estatut, conforme al que disposa aquest Estatut General, i supletòriament en la Llei Orgànica 5/1985, de 19 de juny, de Règim Electoral General, en allò que resulte aplicable.
  
6. Quan algun elector preveja estar absent el dia de la votació o no puga personar-se, podrà exercir el seu dret per correu, en la forma establida en l'article 12 del present Estatut o, alternativament, segons els requisits següents:
  
a) Amb una antelació mínima de deu dies, trametrà el seu vot en la papereta oficial, que introduirà en un sobre, que serà tancat i, al seu torn, introduït en un altre major, en què també s'inclourà una fotocòpia del DNI de l'elector, qui signarà sobre aquesta.
  
b) El vot es presentarà en qualsevol dels registres i oficines públiques previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hi constarà la data de la presentació. L'enviament es farà al Col·legi de Procuradors, i es farà constar, junt amb les dades: <>. El Col·legi registrarà l'entrada d'aquests enviaments i sense obrir el sobre el lliurarà a la mesa electoral el dia de la votació.
  
No seran vàlids els vots presentats fora del termini previst.
  
La renovació parcial dels membres de la Junta de Govern es farà cada dos anys, i cessaran, en primer lloc, el vocal, el vicedegà i secretari, i als dos anys següents, el vicesecretari, el tresorer i el degà, i així successivament.
  
Article 20. Procedència de celebració d'eleccions
  
Procedirà la celebració d'eleccions per als càrrecs de la Junta de Govern en els supòsits de renovació, conforme al que es determina en l'article antecedent i en el cessament en l'exercici del seu càrrec, per qualsevol causa, d'algun membre de la Junta de Govern, abans de l'expiració del termini per al qual va ser elegit.
  
En el cas de renovació, l'elecció es farà dins de la Junta General Ordinària que, conforme al que disposa l'article 5 d'aquest Estatut, ha de constituir-se en el primer trimestre de cada exercici.
  
Quan es tracte de cobrir la vacant produïda pel cessament anticipat en l'exercici del seu càrrec per algun membre de la Junta de Govern, l'elecció es farà en la Junta General Ordinària següent que es convoque, i el designat ostentarà el càrrec pel temps que restara en el seu exercici a qui haguera cessat amb anticipació.
  
Article 21. Procediment electoral
  
Convocades eleccions podran, els qui aspiren a l'exercici de càrrecs en la Junta de Govern i reunisquen els requisits legalment exigibles a aquest efecte, formular la seua candidatura, mitjançant comunicació al degà, i les candidatures hauran d'estar a la Secretaria del Col·legi quinze dies abans de l'assenyalat per a l'elecció.
  
Verificada per la Junta de Govern la proclamació de candidats, es posarà aquesta en coneixement dels col·legiats amb deu dies d'anticipació al començament de les eleccions.
  
L'elecció es farà pel sistema de paperetes i en llistes obertes, i resultarà elegit, per a cada càrrec, qui haguera obtingut el nombre més gran de vots. Els empats en aquesta elecció es decidiran a favor dels col·legiats més antics. Es proclamaran electes, per a cada càrrec, els candidats únics, o aquells que obtinguen la majoria. En cas d'empat, s'entendrà elegit el de major temps d'exercici en el mateix Col·legi i, si es manté l'empat, el de major edat.
  
La Mesa per a l'elecció la formaran el degà president, el secretari, o els qui els substituïsquen, i el col·legiat més modern de la Corporació que assistisca, que exercirà de secretari escrutador.
  
Article 22. Presa de possessió dels membres electes de la Junta de Govern
  
Els elegits per a l'exercici de qualsevol càrrec en la Junta de Govern, prendran possessió dins de la Junta General en què foren designats, si estigueren presents i, en cas contrari, en el transcurs de la primera reunió que celebre la Junta de Govern després de l'elecció, amb jurament o promesa de complir lleialment el càrrec respectiu i guardar secret de les deliberacions de la Junta de Govern.
  
Quan els candidats electes prenguen possessió del seu càrrec, cessaran els ixents.
  
Immediatament de produïda una elecció es donarà coneixement dels resultats d'aquesta al Consell General dels Il·lustres Col·legis de Procuradors d'Espanya, al Consell Valencià de Procuradors, als òrgans jurisdiccionals de la circumscripció de la corporació i als presidents del Tribunal Superior de Justícia de la Comunitat Valenciana i de l'Audiència Provincial d'Alacant i, a més, a totes les autoritats i corporacions que procedisquen a judici del deganat.
  
Article 23. Dietes dels membres de la Junta de Govern
  
Els membres de la Junta de Govern tindran dret, per assistència a les juntes de Govern del Col·legi, juntes de Govern del Consell General de Procuradors de la Comunitat Valenciana o juntes nacionals, a unes dietes per a despeses, l'import de les quals es fixarà en els pressupostos anuals de cada exercici.
  
Capítol tercer
  
Del degà del Col·legi de Procuradors dels Tribunals d'Elx
  
Article 24. Del degà del Col·legi de Procuradors dels Tribunals d'Elx
  
El degà del Col·legi de Procuradors dels Tribunals d'Elx serà el cap de la Junta de Govern i del Col·legi, la representació del qual assumirà, i se li deu consideració i respecte.
  
Tindrà les atribucions i facultats següents:
  
1. La representació legal del Col·legi en totes les seues relacions, incloses les que mantinga amb els poders públics, entitats, corporacions i personalitats de qualsevol orde.
  
2. Les funcions de consell, vigilància i correcció que els Estatuts reserven a la seua autoritat.
  
3. La presidència de tots els òrgans col·legials, així com la de quantes comissions i comités especials a què assistisca
  
4. Direcció dels debats i votacions d'aqueixos òrgans, comissions i comités, amb vot de qualitat en cas d'empat
  
5. Gestionar quant convinga a l'interés del Col·legi, i reclamar la cooperació de la Junta de Govern i General.
  
6. Vigilar amb especial interés pel bon comportament professional dels col·legiats, i pel decòrum de la Corporació, i queda facultat per a ordenar, si fa el cas, la incoació de l'oportú expedient, sobre el qual resoldrà la Junta de Govern.
  
7. L'expedició de les ordes de pagament i lliuraments per atendre les despeses i inversions col·legials.
  
8. Visar els lliuraments, càrrecs i certificats que expedisca la Secretaria.
  
9. La proposta dels procuradors que hagen de formar part de tribunals d'oposicions o concursos i les incloses en l'Estatut del Consell General de Procuradors de la Comunitat Valenciana, i aquelles que es reconeguen en l'Estatut General.
  
Li incumbeix, en general, fomentar i mantindre entre tots els col·legiats relacions de germanor i companyonia i la tutela dels drets del Col·legi i dels seus membres.
  
Capítol quart
  
Del vicedegà del Col·legi de Procuradors
  
dels Tribunals d'Elx
  
Article 25. Del vicedegà del Col·legi dels Procuradors dels Tribunals d'Elx
  
Correspon al vicedegà substituir el degà en totes les funcions, en els casos d'absència, dimissió, malaltia o defunció, evacuar els informes que li confien, així com assumir, per delegació, qualsevol funció que li siga encomanada pel degà o per la Junta de Govern.
  
Capítol cinqué
  
Del tresorer del Col·legi de Procuradors
  
dels Tribunals d'Elx
  
Article 26. Del tresorer del Col·legi de Procuradors dels Tribunals d'Elx
  
És missió del tresorer recaptar i custodiar els fons del Col·legi, verificar els pagaments que hagen sigut disposats i autoritzats estatutàriament, i portar els llibres de comptabilitat que calguen per al bon funcionament de la tresoreria.
  
Són atribucions del tresorer les següents:
  
1r Gestionar i proposar quant estime oportú per a la bona marxa administrativa i inversió dels fons. Aquests hauran de ser depositats en l'establiment que designe la Junta de Govern.
  
2n Portar els llibres necessaris per a les anotacions dels ingressos i despeses que afecten la caixa del Col·legi.
  
3r Cobrar totes les quantitats que, per qualsevol concepte, hagen d'ingressar com a fons de la Corporació.
  
4t Donar compte al degà de les morositats que observe en els pagaments.
  
5é Pagar tots els lliuraments que expedisca la Secretaria, una vegada hagen sigut degudament signats pel degà.
  
6é Autoritzar, amb la seua signatura els càrrecs, lliuraments i rebuts que signifiquen moviments en els fons del Col·legi.
  
7é Donar compte, mensualment, a la Junta de Govern, de l'estat de fons del Col·legi.
  
8é Formar i lliurar el compte general documentat de cada exercici econòmic, que haurà de retre a la Junta de Govern, prèviament a la celebració de la Junta General ordinària, per a la seua aprovació.
  
9é Als quinze dies de cessar en el seu càrrec, també haurà de retre compte justificat de la seua gestió, i donarà compte al degà perquè aquest informe la Junta de Govern i, quan s'emeta l'informe, passarà a la Junta General Ordinària per a la seua definitiva aprovació. Igualment, lliurarà, davant la Junta de Govern, els fons i efectes que pertanyen al Col·legi i tinga en el seu poder, al tresorer que el succeïsca, i se'n formarà l'oportú inventari.
  
10é Confeccionar el pressupost de l'exercici següent per a sometre'l a l'aprovació en la Junta General ordinària.
  
Capítol sisé
  
Del vocal del Col·legi de Procuradors
  
dels Tribunals d'Elx
  
Article 27. Dels vocals del Col·legi de Procuradors dels Tribunals d'Elx
  
El vocal col·laborarà en la direcció de la corporació mitjançant la seua participació en la Junta de Govern i per l'exercici de les funcions que li encomanen la mateixa Junta o el degà.
  
Li correspon igualment:
  
1r Tindre cura dels llibres de la biblioteca i formar-ne el catàleg oportú.
  
2n Recopilar les disposicions legals o estatutàries que afecten l'exercici de la professió, així com les emanades del Consell General.
  
Capítol seté
  
Del secretari del Col·legi de Procuradors
  
dels Tribunals d'Elx
  
Article 28. Del secretari del Col·legi de Procuradors dels Tribunals d'Elx
  
És missió del secretari assumir la direcció del personal empleat al Col·legi, i assenyalar les funcions a realitzar per cada un d'ells, rebre i tramitar els escrits, oficis i documents, lliurar certificats que sol·liciten els col·legiats i altres persones, portar el torn d'ofici i els llibres que és consideren necessaris per al bon funcionament administratiu del Col·legi, i en tot cas els que exigisca l'Estatut General dels procuradors dels tribunals d'Espanya, a més correspon al secretari:
  
1 r. Assistir a totes les juntes de Govern i generals que se celebren, i autoritzar les seues actes i esborrany d'aquestes, les quals s'estendran en el llibre corresponent, una vegada aprovades.
  
2 n. Portar els llibres referents a expedients d'assumptes i personals, així com la correspondència rebuda i despatxada.
  
3 r. Portar el torn dels oficis per al seu repartiment, i anotar-los en els llibres que crea necessari.
  
4 t. Dirigir la confecció de l'expedient que reflectisca l'historial de cada col·legiat, i incorporar a aquest els documents que considere pertinents.
  
5 é. Exercir la direcció i el control dels serveis administratius del Col·legi.
  
6 é. Acompanyar el degà o qui el substituïsca, sempre que exercisca actes del Col·legi i reclamen la seua companyia.
  
7 é. Exercirà, a més, les tasques i funcions que li siguen encomanades pel degà o per la Junta de Govern.
  
8é. Practicar i certificar les notificacions que es realitzen als col·legiats.
  
9é. Portar el Llibre Registre d'Associacions de procuradors i d'oficials habilitats.
  
Capítol vuité
  
Del vicesecretari del Col·legi
  
de Procuradors dels Tribunals d'Elx
  
Article 29. Del vicesecretari del Col·legi de Procuradors dels Tribunals d'Elx
  
Correspon al vicesecretari substituir el secretari en totes les funcions, en els casos d'absència, dimissió, malaltia o defunció, evacuar els informes que li confien, així com, assumir per delegació qualsevol funció que li siga encomanada pel degà o la Junta de Govern.
  
Capítol nové
  
Del règim econòmic del Col·legi
  
de Procuradors dels Tribunals d'Elx
  
Secció primera
  
Dels recursos econòmics del col'legi
  
Article 30. Dels ingressos o recursos del Col·legi
  
1. El patrimoni del Col·legi serà administrat per la Junta de Govern, facultat que exercirà a través del tresorer i amb la col·laboració tècnica que es necessite.
  
2. Els pagaments seran ordenats pel degà. El tresorer cuidarà de la seua execució i que siguen degudament comptabilitzats.
  
El Col·legi de Procuradors dels Tribunals d'Elx, per a l'atenció de les seues necessitats, el compliment dels seus fins i el sosteniment i finançament de les seues instal·lacions i serveis, podran rebre ingressos ordinaris i extraordinaris de qualsevol de les fonts que s'indiquen a continuació i de les que figuren en els Estatuts del Consell Valencià de Procuradors i Consell General de Procuradors d'Espanya.
  
3. Són ingressos ordinaris dels col·legis de Procuradors:
  
o) Els rendiments de qualsevol naturalesa que produïsquen les activitats, béns o drets que integren el patrimoni del Col·legi, així com els rendiments dels fons depositats en els seus comptes.
  
p) Les quotes d'incorporació al Col·legi. la quantia de les quals serà establida per la Junta General, i serà en l'actualitat de 3.000 euros.
  
q) Aquelles quantitats que, per al nomenament d'oficial habilitat primer, segon o tercer, fixe la Junta General, i és en l'actualitat 150 euros per cada oficial habilitat.
  
r) Els drets que fixe la Junta de Govern de cada Col·legi, per expedició de certificats.
  
s) Els drets que fixe la Junta de Govern, per emissió de dictàmens, resolucions, informes o consultes que evacue aquella sobre qualsevol matèria, incloses les referides a drets, a petició judicial o extrajudicial, així com per la prestació d'altres serveis col·legials.
  
t) L'import de les quotes ordinàries, fixes, variables, o de qualsevol altre tipus que propose la Junta de Govern i aprove la Junta General.
  
2. Són ingressos extraordinaris del Col·legi de Procuradors:
  
2. Les subvencions o donatius que concedisquen al Col·legi l'Estat o les corporacions oficials, entitats o particulars.
  
3. Els béns i drets de qualsevol classe que, per herència, llegat o un altre títol, passen a formar part del patrimoni del Col·legi.
  
4. Les quantitats que, per qualsevol concepte, corresponga percebre al Col·legi de conformitat amb la legislació vigent.
  
Article 31. De les despeses del Col·legi
  
m) L'import del sou i la resta d'emoluments que perceben o puguen percebre els empleats al seu servei.
  
n) Els d'adquisició de llibres i subscripcions per a serveis del Col·legi, material d'oficina, impremta i representació, així com els que produïsquen l'organització de cursos de formació.
  
o) Els que es causen amb motiu de la celebració de les festes patronals en honor de la Mare de Déu de l'Assumpció, o qualsevol altre acte lúdic o d'interés col·legial.
  
p) L'import de qualsevol obra que siga necessària o convenient per a la deguda conservació o millora de les instal·lacions, efectes i mobiliari del Col·legi.
  
q) L'import de les quantitats que hagen de satisfer al Consell General i a la Mutualitat de Previsió en tots aquells casos en què es troba reglamentàriament establit o s'acorde en el futur.
  
r) Totes aquelles despeses que es produïsquen per l'abonament als col·legiats dels beneficis establits en l'article 34 i 35 d'aquest Estatut.
  
s) Qualsevol altra despesa extraordinària o no prevista, que acorde la Junta General o de Govern.
  
Secció segona
  
Dels pressupostos col·legials
  
Article 32. Dels pressupostos ordinaris
  
En relació amb les despeses de sosteniment de les instal·lacions i serveis del Col·legi de Procuradors dels Tribunals d'Elx i als ingressos per a l'atenció de tals despeses, redactarà la Junta de Govern el pressupost anual, iniciat el dia 1 de gener i conclòs el dia 31 de desembre de cada exercici, en què s'especificaran, en estats separats, les despeses i/o inversions a efectuar i les fonts d'ingressos.
  
Els projectes de pressupostos seran elevats per a la seua aprovació a la Junta General Ordinària convocada a aquest efecte en l'últim trimestre de l'exercici anterior; així com la liquidació d'aquests pressupostos, amb el compte general de despeses i ingressos i el balanç de situació s'aprovaran en la Junta General ordinària a celebrar en el primer trimestre de l'exercici següent al de la seua vigència.
  
Article 33. Dels pressupostos extraordinaris
  
Per a l'atenció de necessitats o inversions especials, per la seua quantia o per la seua naturalesa, la Junta de Govern podrà elaborar projectes de pressupostos extraordinaris i sotmetre'ls a l'aprovació de la Junta General convocada amb caràcter extraordinari.
  
Els pressupostos extraordinaris tindran el mateix esquema establit en l'article antecedent per als ordinaris, però amb referència a la necessitat o inversió que justifique la seua aprovació.
  
Capítol deu
  
Dels beneficis de caràcter econòmic social
  
Secció primera
  
Dels beneficis de caràcter social
  
Article 34. Dels beneficis de caràcter econòmic social
  
La Junta General establirà els supòsits i circumstàncies per què es concediran als col·legiats, auxilis, ajudes i beneficis de caràcter econòmics.
  
Les quanties d'aquests beneficis les acomodarà la Junta de Govern, periòdicament, a la situació econòmica de la Tresoreria del Col·legi, i es podran augmentar o disminuir, i fins i tot, arribar a la supressió total de tals prestacions.
  
Són requisits indispensables per a tindre dret a aquests beneficis:
  
6. Estar donat d'alta al Col·legi de Procuradors, com a exercent. La Junta de Govern determinarà el temps que, de forma ininterrompuda haja de romandre amb aquest caràcter d'exercent, per a obtindre cada una de les ajudes que s'establisca, i en l'actualitat està determinat el termini de vint anys.
  
7. Que es trobe al corrent del pagament de les quotes col·legials fixes, variables i la resta de càrregues col·legials.
  
8. Haver satisfet les quotes mínimes que la Junta de Govern haja establit per a cada exercici econòmic.
  
9. Qualsevol altre requisit que la Junta de Govern estime necessari omplir per a l'obtenció de cada benefici concret.
  
Secció segona
  
Dels beneficis de caràcter social
  
Article 35. Dels beneficis de caràcter social
  
El Col·legi de Procuradors dels Tribunals d'Elx, té establit unes ajudes, en concepte de jubilació, a què tenen dret tots els procuradors exercents que aconsegueixen els 65 anys i porten incorporats al Col·legi de Procuradors dels Tribunals d'Elx, un mínim de 20 anys de forma ininterrompuda.
  
El Col·legi de Procuradors contribuirà per a tots els col·legiats exercents, que s'incorporen a l'exercici professional a partir de l'entrada en vigor d'aquest Estatut, amb la suma de 180 euros anuals, que tindrà un increment d'un 10% anual des de la data d'incorporació a l'exercici professional, i que es destinarà a un Pla Pensions per al Col·legiat. Les quanties d'aquests beneficis les acomodarà la Junta de Govern a la situació econòmica de la Tresoreria del Col·legi.
  
Per a aquells col·legiats exercents que amb anterioritat a l'entrada en vigor del present Estatut, tinguen subscrita pòlissa de jubilació amb l'entitat Axa Assegurances, el Col·legi de Procuradors, continuarà atenent, mentres romanga actiu el procurador, les primes que es produïsquen anualment per dita Companyia d'Assegurances, fins a la finalització del contracte.
  
Així mateix, i per als col·legiats exercents, que superen els mínims establits per la Junta de Govern, en el consum de quotes variables, fixades en l'actualitat en 1.500 euros anuals, el capital que excedisca a l'esmentada quantitat es destinarà en un 40% a un Pla de pensions individualitzat per a aquest col·legiat, i quedarà el 60% restant en les arques del Col·legi.
  
Són requisits indispensables per a tindre dret a aquests beneficis:
  
g) Estar donat d'alta al Col·legi de Procuradors, com a exercent. La Junta de Govern determinarà el temps que, de forma ininterrompuda haja de romandre amb aquest caràcter, per a obtindre l'ajuda, que està establida en l'actualitat en 20 anys.
  
h) Que es trobe al corrent del pagament de les quotes col·legials fixes i variables.
  
i) Haver complit els seixanta-cinc anys d'edat.
  
j) Qualsevol altre requisit que la Junta de Govern estime necessari omplir per a l'obtenció d'aquest benefici.
  
Títol segon
  
Dels membres del Col·legi de Procuradors
  
dels Tribunals d'Elx
  
Capítol primer
  
Dels membres de la corporació, de les classes de col·legiats,
  
dels requisits i tràmits d'incorporació i de les baixes
  
Article 36. Dels membres del Col·legi de Procuradors dels Tribunals d'Elx
  
Són membres del Col·legi de Procuradors dels Tribunals d'Elx els qui, amb concurrència dels requisits i amb tinença de la capacitat legal exigibles, sol·liciten i obtinguen la seua incorporació a les llistes col·legials per a l'exercici de la procura romanent en aquesta amb exercici de la professió o sense.
  
Article 37. De les classes de col·legiats
  
En el Col·legi de Procuradors dels Tribunals d'Elx, hi haurà dues classes o categories de col·legiats, formades respectivament, pels que exercisquen la professió i pels que, havent-la exercit com a membres de la corporació, causen baixa en aquest exercici i manifesten el seu desig de continuar incorporats en les llistes col·legials com a no exercents.
  
En el Col·legi de Procuradors es portaran dues llistes separades per a la inscripció en aquestes dels col·legiats exercents i dels col·legiats no exercents.
  
Amb independència de les categories de col·legiats exercents i de col·legiats no exercents, hi haurà la categoria de col·legiat d'honor, formada per aquelles persones que siguen creditores a tal distinció per rellevants mèrits i/o serveis en favor del Col·legi o de la Procuradoria en general, segons acord en forma de la Junta General a proposta de la Junta de Govern.
  
Article 38. Sol·licitud d'incorporació al Col·legi de Procuradors dels Tribunals d'Elx
  
Els qui desitgen la seua incorporació al Col·legi de Procuradors dels Tribunals d'Elx ho sol·licitaran, mitjançant instància dirigida al Sr. degà i a què s'acompanyarà els documents següents:
  
c) Certificat d'acta d'inscripció de naixement.
  
d) Certificat del Registre Central de Penats i Rebels.
  
e) Ser Llicenciat en Dret i posseir el títol de procurador dels tribunals.
  
f) Ser de nacionalitat espanyola o de la d'alguns dels estats membres de la Comunitat Europea, i haurà d'acompanyar fotocòpia del document nacional d'identitat o targeta de residència.
  
g) Declaració jurada de no haver sigut processat ni condemnat segons els casos establits en l'Estatut General dels Procuradors i en el Consell Valencià de Procuradors.
  
h) Declaració jurada de no estar sotmés en cap de les incompatibilitats establida en l'Estatut General dels Procuradors i en el Consell Valencià de Procuradors.
  
i) Alta en l'Impost d'Activitats Econòmiques.
  
j) Resguard d'haver ingressat a la Tresoreria del Col·legi, la quota d'ingrés que en el moment de la sol·licitud estiga fixada en el Col·legi de Procuradors dels Tribunals d'Elx.
  
k) Resguard d'haver satisfet la quantitat de 60 euros, per drets d'ús de taula de despatx i toga.
  
l) La constitució de la fiança en la quantia prevista, prestada davant d'aquest Col·legi i de la manera que es determine.
  
m) Estar donat d'alta en la Mutualitat de Procuradors dels Tribunals d'Espanya, Mutualitat de Previsió Social a Prima Fixa o, alternativament, en el Règim Especial de Treballadors Autònoms, en els termes establits en la disposició addicional quinzena de la Llei 30/1995, de 8 de novembre, d'Ordenació i Supervisió de les Assegurances Privades, o amb qualsevol legislació concordant.
  
n) Fixar domicili professional dins del partit judicial, així com facilitar el número de telèfon, fax i adreça de correu electrònic, que servirà a efectes de notificacions i comunicacions del Col·legi.
  
o) Mantindre subscrita una pòlissa d'assegurances de responsabilitat civil per un import no inferior a 300.000 euros, en vigor.
  
Article 39. Tramitació dels expedients d'incorporació
  
1. Correspon a la Junta de Govern aprovar, suspendre o denegar les sol·licituds d'incorporació, i haurà de resoldre l'expedient d'incorporació en un termini de 30 dies des de la recepció de la sol·licitud. La decisió s'adoptarà mitjançant una resolució motivada després de les actuacions i informes que siguen pertinents. La resolució que es dicte serà recurrible per la via administrativa i, si és el cas, la jurisdiccional corresponent, conforme al que disposa l'Estatut General.
  
10. La Junta de Govern no podran denegar l'ingrés en la corporació als que reunisquen els requisits establits en els articles 8, 9 i 10 de l'Estatut General i 39 del present Estatut.
  
Article 40. Prestació de jurament
  
Acordada la incorporació d'un sol·licitant, la Junta de Govern prendrà jurament o promesa, o a sol·licitud del nou col·legiat instarà l'autoritat judicial de major rang del partit judicial, perquè assenyale el dia i l'hora per a la presa de jurament o promesa d'acatament dels Estatuts, així com a la resta de l'ordenament jurídic; complit el requisit, el degà ordenarà la inscripció del nou col·legiat en les llistes del Col·legi, i entregarà al nou Col·legiat un exemplar dels Estatuts del Col·legi.
  
Article 41. Pèrduda de la condició de col·legiat
  
La condició de col·legiat es perdrà per concurrència d'alguna de les causes previstes en l'Estatut General dels Procuradors dels Tribunals d'Espanya, i s'aplicarà en el Col·legi d'Elx tot el que disposa l'indicat precepte i en els concordants d'aquest Estatut General quant a baixes com a conseqüència de sanció.
  
a) A petició pròpia formulada davant de la Junta de Govern del Col·legi de Procuradors.
  
b) Per jubilació o impossibilitat física acreditada degudament en expedient en què serà oït l'interessat.
  
c) Per haver causat baixa al Col·legi com a conseqüència de sanció imposada en expedient disciplinari.
  
d) Per haver sigut condemnat en causa criminal a la pena d'inhabilitació absoluta o especial o de suspensió de l'exercici de la seua professió, mentre no obtinguera la seua rehabilitació.
  
Article 42. Passe de la condició de col·legiat exercent a la de no exercent i viceversa
  
1. Podran continuar pertanyent a un col·legi de procuradors i utilitzar la denominació de procurador dels tribunals, afegint sempre l'expressió de ?no exercent?, els qui cessen en l'exercici de la professió, bé siga per incompatibilitat, bé per incapacitat o per qualsevol altra circumstància que no determine la baixa al Col·legi.
  
2. Només podrà ser admés com a col·legiat no exercent qui haja exercit amb anterioritat i de mode efectiu la professió de procurador dels tribunals.
  
3. Tots els procuradors no exercents estan obligats a pagar la quota que aquest Col·legi estableix per als col·legiats d'aquesta classe, que es fixa en l'actualitat en la suma de 15 euros mensuals.
  
4. Si un procurador no exercent vol passar a la situació d'exercent, haurà d'omplir els requisits previstos en l'article 38 del present Estatut a excepció dels apartats a), c), d), h) i i) d'aquest article.
  
5. Quan un procurador cause baixa en l'exercici de la professió per jubilació i continue al Col·legi en la condició de no exercent, podrà ser habilitat per a continuar tramitant els procediments de tota índole en què haguera intervingut, fins a la finalització de la corresponent instància, per un termini màxim de dos anys, però no podrà acceptar la representació de cap persona física o jurídica en assumpte nou amb posterioritat a la seua baixa per jubilació.
  
D'ofici la Junta de Govern acordarà el passe de col·legiats de la situació d'exercents a la de no exercents en els supòsits i conforme als tràmits previstos en l'Estatut General dels Procuradors dels Tribunals d'Espanya.
  
Capítol segon
  
Dels drets i les obligacions dels col·legiats
  
Article 43. Dels drets generals dels procuradors dels tribunals d'Elx
  
Són drets generals dels procuradors dels tribunals tots els que estan establits en l'Estatut del Consell Valencià de Procuradors i Estatut General dels Procuradors i amb l'abast previst en aquest.
  
Article 44. Dels drets particulars dels membres del Col·legi de Procuradors dels Tribunals d'Elx
  
Els membres del Col·legi de Procuradors dels Tribunals d'Elx, rebran del Col·legi el respecte de què són creditors i l'auxili i la correcció necessaris per a garantir el compliment de les seues funcions.
  
Els membres del Col·legi de Procuradors dels Tribunals d'Elx, trobaran en el degà i en la Junta de Govern suport, consell i col·laboració, quan ho necessiten i demanen, dins i com a conseqüència de l'esperit de solidaritat, germandat i camaraderia que ha de presidir la vida de la corporació i les relacions en el seu si.
  
En especial, són dret dels membres del Col·legi de Procuradors dels Tribunals d'Elx:
  
a) Usar de les instal·lacions i serveis col·legials de forma ordenada i amb acatament de les normes d'utilització dictades pel degà i per la Junta de Govern.
  
b) Usar l'escut col·legial.
  
c) Obtindre documents acreditatius de la seua inscripció en les llistes col·legials.
  
d) Obtindre certificats acreditatius de la seua pertinença al Col·legi i de la seua situació en aquest.
  
e) Obtindre certificats acreditatius dels acords de les juntes generals i dels acords de la Junta de Govern que els afecten directament.
  
f) Rebre les comunicacions, circulars, butlletins i publicacions que siguen editats pel Col·legi, i abonar, quan corresponga segons acord de la Junta de Govern, la taxa o preu establit.
  
g) Rebre del Col·legi insígnia amb l'escut col·legial, en plata, com a col·legiat exercent durant 25 anys consecutius, i en or per 50 anys, en ambdós casos sense haver rebut sanció de cap tipus.
  
h) Assistir a tots els actes, reunions, commemoracions i funcions que siguen organitzats amb caràcter general pel Col·legi.
  
i) Assistir, amb veu i amb vot, a les juntes generals ordinàries i extraordinàries que siguen convocades.
  
j) A la protecció i empara del Col·legi en les seues funcions professionals.
  
k) Als beneficis de caràcter econòmic continguts en el present Estatut, sempre que reunisquen els requisits establits en aquest.
  
l) Proposar al Col·legi les reformes que estimen convenients amb vista al millor desenvolupament corporatiu d'aquell, o que puguen redundar en benefici de l'administració de justícia.
  
m) Consultar la Junta de Govern i obtindre'n la corresponent contestació en els casos següents:
  
1) Sobre interpretació dels aranzels de procuradors que en cada moment es troben vigents.
  
2) Sobre la procedència de pagament de bestretes i drets que han de figurar en el compte de l'assumpte judicial del procurador en exercici.
  
3) Sobre qualsevol altres qüestions dubtoses o fets que afecten l'exercici de la professió.
  
n) Els procuradors del Col·legi d'Elx, podran associar-se per a l'exercici de la seua professió, en la forma i les condicions que tinguen per convenient; donar compte d'això al Col·legi, fer pública l'esmentada associació en la forma que estimen oportú. Els procuradors associats no podran en cap cas assumir la representació d'aquells litigants que tinguen posicions processals contraposades o quan advertisquen que hi ha o pot produir-se conflicte d'interessos entre els seus representats.
  
Els procuradors associats hauran d'inscriure la seua associació en el Llibre Registre especial que a aquest efecte tinga el Col·legi.
  
Article 45. De les obligacions generals dels procuradors dels tribunals
  
Quan invoque el secret professional, el procurador podrà emparar-se en les lleis reguladores del seu exercici per a demanar el ple respecte del seu dret conforme a la llei. Són obligacions generals dels procuradors dels tribunals, totes les que estan establides en l'Estatut del Consell Valencià de Procuradors, en concordança amb l'Estatut General dels Il·lustres Col·legis de Procuradors d'Espanya
  
1. Els procuradors dels tribunals del Col·legi d'Elx tindran sempre present que el seu deure fonamental és col·laborar amb els òrgans jurisdiccionals en la noble funció pública de l'administració de justícia.
  
2. Els col·legiats extremaran l'atenció i la diligència en la defensa dels interessos dels seus representats, i observaran el tracte de la màxima consideració i cortesia amb la part contrària.
  
3. Els col·legiats actuaran amb honradesa, lleialtat i veracitat en les seues relacions amb l'òrgan jurisdiccional i amb els seus companys, clients i lletrats.
  
4. Cap col·legiat no podrà oferir els seus serveis amb rebaixa dels drets aranzelaris corresponents, i aquests es consideraran que van contra el decor i la dignitat professional.
  
5. Cap col·legiat gestionarà per adquirir la representació dels clients que ja tinguen procurador.
  
6. El procurador, abans d'encarregar-se d'assumptes en què intervinguera un altre, i sempre que tinguera coneixement d'això, ho comunicarà al company que ostente la representació, per si hi ha motiu fundat que impedisca decorosament acceptar-ho.
  
7. Tampoc no podrà el col·legiat prestar la seua firma a cap persona que per si mateixa gestione assumptes judicials, ni facilitar notícies d'aquells en què intervinga un altre company.
  
8. Els col·legiats tenen l'obligació de representar gratuïtament els litigants amb dret a justícia gratuïta amb el mateix zel i activitat que a qualsevol altre client, en els assumptes que li corresponguen per torn, amb les excepcions següents:
  
- El degà president, el secretari, el tresorer, per virtut del nomenament d'ofici durant el temps de l'exercici dels seus càrrecs.
  
- Tots els col·legiats durant el primer any de la seua incorporació.
  
- Els col·legiats amb despatx en liquidació.
  
9. Tots els col·legiats queden igualment obligats a no acceptar representació de pagament si un altre company haguera ostentat la representació en el mateix assumpte en concepte de litigant amb dret a justícia gratuïta, mentre no li hagen sigut abonats els seus drets.
  
10. Així mateix, el procurador que substituïsca un altre en un procediment, estarà obligat a satisfer-li el saldo del compte d'avanços i drets que acredite, i amb aquesta finalitat requerirà el company perquè, en el termini de vuit dies, li presente el mencionat compte. Si transcorregut aquest termini, no ho haguera efectuat, el procurador ho posarà de manifest al Col·legi, perquè aquest requerisca el company, i si transcorregut vuit dies del requeriment efectuat pel Col·legi, el col·legiat no presenta el seu compte, el procurador que substituïsca quedarà rellevat del pagament d'aquesta.
  
11. Cas d'estimar el compte excessiu, depositarà el seu import al Col·legi, dins del termini fixat per al seu pagament, per tal de procedir a la seua regulació. Els procuradors podran fer publicitat dels seus serveis i despatx conforme al que establix la legislació vigent. No s'admetrà la publicitat conjunta de procuradors que no siguen associats.
  
12. Els procuradors tindran sempre present l'esperit de solidaritat, associació i germandat que tradicionalment presideixen els col·legis de Procuradors i evitaran la deslleialtat cap als seus companys i la competència il·lícita, amb subjecció a la legislació sobre publicitat, sobre defensa de la competència i competència deslleial, i s'ajustarà en qualsevol cas a les normes deontològiques.
  
13. Cap procurador no podrà en absolut intervindre en la gestió d'assumptes que estiguen encomanats a un altre, ni donar cap notícia referent a aquests, sense demanar i obtindre prèviament el consentiment d'aquell que porta la representació.
  
14. A més són també obligacions del procurador les que específicament estableix en l'Estatut Valencià de Procuradors, en concordança amb l'Estatut General dels Il·lustres Col·legis de Procuradors d'Espanya.
  
La infracció dels preceptes continguts en els paràgrafs anteriors, portarà com a conseqüència la sanció del procurador previ expedient disciplinari amb audiència de l'interessat.
  
Article 46. De les obligacions particulars dels membres del Col·legi de Procuradors dels Tribunals d'Elx
  
Els membres del Col·legi de Procuradors dels Tribunals d'Elx tindran per a la corporació la consideració i respecte a què és creditora per la seua tradició, pel seu prestigi i pels fins que són els previstos en el present Estatut
  
Els membres del Col·legi de Procuradors dels Tribunals d'Elx guardaran el major respecte al degà, el tindran per cap del Col·legi, i acataran les decisions i criteris adoptats, segons les seues respectives competències, pel degà, per la Junta de Govern i per les juntes generals.
  
Els membres del Col·legi de Procuradors s'esforçaran en el manteniment del vincle de solidaritat i de camaraderia, evitaran les discòrdies, les deslleialtats i la competència il·lícita.
  
En especial són obligacions dels membres del Col·legi de Procuradors dels Tribunals d'Elx:
  
a) Contribuir a l'alçament de les càrregues col·legials o mutuals en els terminis establits, i pagar les quotes fixes i variables ordinàries i extraordinàries que estiguen vigents.
  
b) Cuidar de les instal·lacions col·legials, i evitar-ne el deteriorament.
  
c) Respectar el personal al servei del Col·legi, guardar en les seues relacions amb el mateix tracte considerat i cortés sense impossibilitar, o sense dificultar, el compliment pel citat personal de les seues específiques funcions.
  
d) Estaran obligats a assistir a les juntes generals, ordinàries o extraordinàries que se celebren i, en cas de no poder fer-ho, hauran de justificar-ho per escrit, i expressar la causa de la impossibilitat.
  
e) Tots els col·legiats tenen l'obligació d'exercir els càrrecs i comissions que se'ls confien en els assumptes d'incumbència o interés del Col·legi.
  
f) Facilitar l'ajuda i la col·laboració que els siguen demanades pel degà o per la Junta de Govern per a actuacions o estudis concrets.
  
g) Assistir diàriament a sentir notificacions a la Sala destinada a aquest efecte, i designar en cas d'absència o força major un procurador que el substituïsca per escrit a la Secretaria del Col·legi.
  
h) Traslladar els escrits en la forma establida en l'article 276 de la Llei d'Enjudiciament Civil.
  
i) Aportar a requeriment de la Junta de Govern relació dels procediments en què haguera ostentat la representació processal, amb expressió únicament del nombre d'actuacions, jutjat, classe de procediment i quantia d'aquest, per a la comprovació del compliment de l'obligació de l'adhesió de la quota variable.
  
Article 47. Dels drets generals dels procuradors dels tribunals
  
Són drets generals dels procuradors dels tribunals tots els que estiguen establits en l'Estatut del Consell Valencià de Procuradors, en concordança amb l'Estatut General dels Il·lustres Col·legis de Procuradors d'Espanya i en les lleis generals, que seran exercitats en la forma i amb l'abast previst en els expressats Estatuts i en la indicada legislació.
  
Capítol tercer
  
De les llicències per a absentar-se
  
Article 48. De les llicències
  
El procurador està obligat a tindre despatx obert al partit o demarcació territorial del Tribunal davant el qual exercisca la professió, i no podrà absentar-se sense l'autorització del degà del Col·legi, llevat que l'absència fóra per temps no superior a quinze dies, i en aquest cas bastaria la comunicació prèvia al degà del Col·legi, amb determinació del procurador o procuradors que el substituïsquen, durant l'absència, i haurà de constar la conformitat, respecte d'això, d'aquests substituts.
  
Quan l'absència fóra superior a trenta dies, caldrà autorització prèvia del degà, qui substanciarà, conjuntament, la petició del procurador que pretén absentar-se i l'acceptació dels seus substituts. Concedida l'autorització per a absentar-se, el degà ho comunicarà a l'autoritat judicial corresponent.
  
Les actuacions processals, a efectes de substitucions, es regiran pel que disposa l'Estatut General, o el que procedisca.
  
L'autorització per absentar-se es concedirà per un termini màxim de sis mesos, però podrà prorrogar-se per altres sis mesos en casos justificats.
  
Conclòs el termini pel qual es va concedir l'autorització per a absentar-se i, si és el cas, la seua pròrroga, el procurador haurà de reintegrar-se a l'exercici de la seua activitat professional, i ho comunicarà immediatament al degà del Col·legi i aquest a les autoritats judicials.
  
Quan l'absència siga superior a quinze dies, caldrà que se sol·licite autorització al degà, qui tramitarà la petició i acceptació dels substituts, que s'acompanyarà a aquesta i, una vegada concedida, la comunicarà a l'autoritat judicial corresponent.
  
En el supòsit de malaltia sobtada sense prèvia designació de substitut, el degà del Col·legi, tan prompte tinga coneixement del fet, designarà d'entre els procuradors d'aquest Col·legi aquell o aquells que interinament substituïsquen el malalt, i comunicarà l'esmentada designació als tribunals o jutjats corresponents.
  
Ocorreguda la defunció d'algun Col·legiat, el degà designarà una Comissió, presidida per ell mateix, pel vicedegà o persona en qui aquell delegue, perquè es presente a la família del finat, i li oferisca els seus serveis, si estiguera en exercici. Si l'esmentada família accepta l'oferiment, la Comissió nomenada liquidarà els comptes pendents amb els fons que li facilite aquella, en els assumptes del procurador mort i practicarà les altres gestions convenients.
  
La Comissió cuidarà de retirar, si n'hi ha, els documents obrants en poder del procurador mort, que haguera de reintegrar-se als jutjats, tribunals, lletrats o interessats.
  
Article 49. De la forma de reintegrar-se
  
Conclosa la llicència, el procurador haurà de reintegrar-se al seu despatx i comunicar-ho a continuació al degà del Col·legi, i aquest a les autoritats judicials, i s'entendrà en qualsevol altre cas que abandona l'exercici de la professió.
  
Article 50. De les substitucions
  
Quan concórrega justa causa que impossibilite el procurador per a assistir a la pràctica de diligències, actuacions judicials, firma d'escrits i, en general, per a realitzar qualsevol acte propi de la seua funció en els assumptes en què aparega personat, podrà ser substituït per un altre procurador del mateix Col·legi que reunisca les condicions establides per les normes vigents, sense més requisit que l'acceptació del substitut, manifestada en l'assistència a les diligències i actuacions, en la firma d'escrits o en la formalització de l'acte professional de què es tracte.
  
Article 51. Substitució per malaltia
  
En el supòsit de malaltia sobtada sense prèvia designació de substitut, el degà del Col·legi tan prompte tinga coneixement del fet designarà d'entre els procuradors del mateix Col·legi aquell o aquells que interinament substituïsquen el malalt, i haurà de comunicar l'esmentada designació als tribunals o jutjats corresponents.
  
Article 52. Defunció
  
Ocorregut la defunció d'algun col·legiat, el degà designarà una Comissió, presidida per ell mateix, pel vicedegà o persona en qui aquell delegue, perquè es presente la família del finat, i li oferirà els seus serveis, si estigueren en exercici. Si l'esmentada família accepta l'oferiment, La Comissió nomenada liquidarà els comptes pendents amb els fons que li facilite aquella, en els assumptes del procurador mort i practicarà les altres gestions convenients.
  
La Comissió cuidarà de retirar, si n'hi ha, els documents obrants en poder del procurador mort, que hagueren de reintegrar-se als jutjats, tribunals, lletrats o interessats.
  
Article 53. Cessament, baixa o suspensió de l'exercici
  
El procurador cessarà en l'exercici de la professió:
  
1. A petició pròpia formulada davant de la Junta de Govern del Col·legi.
  
2. Per jubilació o impossibilitat física acreditada degudament en expedient en què serà oït l'interessat.
  
3. Per falta de pagament de les quotes ordinàries, fixes i variables, o extraordinàries i de les altres càrregues col·legials, o per falta de compliment d'alguns dels requisits exigits per a l'exercici professional enumerats en l'art. 38. del present Estatut. No obstant, els col·legiats podran rehabilitar els seus drets pagant la quantitat deguda més els seus interessos al tipus legal i, si és el cas, l'import de la sanció que se li impose, o acreditant davant de la Junta de Govern el compliment dels requisits exigits.
  
4. Per alta en un altre col·legi de procuradors, llevat que haja passat a la condició de no exercent en aquell a què pertanguera anteriorment.
  
5. Per haver causat baixa al Col·legi com a conseqüència de sanció imposada en expedient disciplinari.
  
6. Per haver sigut condemnat en causa criminal a la pena d'inhabilitació absoluta o especial, o de suspensió de l'exercici de la seua professió, mentres no obtinguera la seua rehabilitació.
  
7. En tots aquests casos correspon a la Junta de Govern del Col·legi acordar la pèrdua de la condició de col·legiat. L'acord s'adoptarà en resolució motivada que, una vegada ferma, serà comunicada al Consell General de Procuradors dels Tribunals i, si és el cas, al Consell de Col·legis de Comunitat Autònoma, així com als òrgans jurisdiccionals corresponents.
  
8. Per defunció.
  
Article 54. El cessament del procurador en la representació
  
El cessament del procurador en la representació es regirà per les lleis substantives i processals.
  
Títol tercer
  
De la jurisdicció disciplinària
  
Capítol únic
  
De les corrrecciones disciplinàries
  
Article 55. De la responsabilitat disciplinaria dels membres del Col·legi de Procuradors dels Tribunals d'Elx
  
Els membres del Col·legi de Procuradors quedaran subjectes a responsabilitat disciplinària quan incórreguen en infracció dels seus deures professionals.
  
Les responsabilitats en vies disciplinària, sense perjuí de les facultats que en aquesta matèria corresponguen a l'autoritat judicial, seran depurades per la Junta de Govern excepte en el supòsit previst en l'Estatut del Consell Valencià de Procuradors.
  
Les sancions disciplinàries que s'imposen s'anotaran en l'expedient personal del col·legiat sancionat.
  
Article 56. Sobre qualificació i tipificació de faltes, sancions aplicables, procediment sancionador, recursos, prescripcions i rehabilitacions
  
En les matèries enunciades en l'epígraf d'aquest article s'aplicarà el que disposa l'Estatut del Consell Valencià de Procuradors, i subsidiàriament en l'Estatut General dels Procuradors d'Espanya.
  
A) Procediment sancionador
  
S'incoaran diligències informatives amb caràcter previ a l'inici de l'expedient. Les faltes lleus seran sancionades per la Junta de Govern, mitjançant un procediment abreviat que es limitarà a posar de manifest a l'interessat els fets que els motiva i la proposta de sanció. Una vegada oït l'interessat i, si és el cas, practicades les proves, es dictarà la resolució que procedisca.
  
Les faltes greus i molt greus les sancionarà la Junta de Govern després de l'obertura de l'expedient disciplinari tramitat, conforme a allò que s'ha disposat en aquests Estatuts i en les normes de procediment sancionador contingudes en la Llei de Règim Jurídic de les Administracions Públiques i del Procediment Administratiu Comú.
  
En el mateix acord d'incoació de l'expedient la Junta designarà d'entre els seus membres instructor i secretari, i ho notificarà a l'interessat perquè, en el termini de quinze dies, formule totes les al·legacions que estime oportunes i propose les proves pertinents.
  
L'instructor practicarà totes les actuacions que exigisca l'aclariment dels fets, hagen sigut o no proposades per l'interessat. Només podran declarar inadmissibles aquelles proves que siguen manifestament irrellevants per a determinar la innocència o culpabilitat de l'interessat o per l'acreditació de fets determinants per a la resolució final.
  
Contra la resolució de l'instructor que denega l'admissió de proves no cabrà cap recurs, sense perjudici que l'interessat faça valdre la seua impugnació per a ser tinguda en compte en la resolució final.
  
Una vegada instruït l'expedient, l'instructor formularà proposta de resolució que podrà ser de sobreseïment o sancionadora. L'esmentada proposta es notificarà a l'interessat per a audiència en el termini de quinze dies, i li posarà de manifest l'expedient complet.
  
La Junta de Govern, a la vista de la proposta i de les al·legacions de l'interessat, resoldrà allò que corresponga. No serà admissible, no obstant, la reforma de la proposta de resolució que implique agreujament de la sanció, llevat que prèviament s'informe l'interessat perquè al·legue, per un termini de quinze dies.
  
Quan la Junta considere que hi ha un defecte de procediment que puga determinar l'anul·labilitat de la resolució, ordenarà a l'instructor que es retrotraguen les actuacions al moment immediatament anterior a què s'hagueren produït, sense perjuí de conservar tots aquells tràmits el contingut dels quals no quede afectat per l'anul·lació.
  
La Junta de Govern del Col·legi remetrà al Consell Autonòmic testimoni dels acords de sanció en els expedients sobre responsabilitat disciplinària del procurador per faltes greus i molt greus.
  
Del resultat de tota denúncia d'un col·legiat, es donarà coneixement al denunciant, mitjançant un acord motivat.
  
B) Quan l'inculpat fóra membre de la Junta de Govern o del Consell Autonòmic, serà aquest últim competent per a instruir i resoldre el preceptiu expedient. A aquest efecte, la Junta de Govern de cada col·legi estarà obligada a informar el Consell dels fets que tinguera coneixement indiciàriament constitutius d'infracció disciplinària.
  
Títol quart
  
Del règim jurídic dels actes i la seua impugnació
  
Capítol únic
  
De les impugnacions
  
Article 57. Dels recursos contra els acords de la Junta de Govern
  
1. Els acords emanats de la Junta de Govern podran ser objecte de recurs d'alçada davant del Consell Autonòmic, dins del termini d'un mes, comptat a partir del següent a aquell en què s'haguera adoptat o, si és el cas, notificat, als col·legiats o persones a què afecte.
  
2. El recurs serà presentat davant de la Junta de Govern que va dictar l'acord, el qual haurà d'elevar-se, amb els seus antecedents i informe que procedisca, al Consell Valencià de Procuradors, dins dels quinze dies següents a la data de presentació. El Consell Autonòmic, previs els informes que estime pertinents, haurà de dictar una resolució.
  
3. Aquells acords que afecten situacions personals, hauran de ser notificats als interessats.
  
4. Qualsevol acte del Col·legi de Procuradors, del Consell Valencià, o del Consell General de Procuradors, que siguen conseqüència de l'exercici de potestats administratives seran regits, amb caràcter supletori, per la legislació administrativa comuna, tal com establix la disposició transitòria primera de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 58. Dels recursos contra els acords de les juntes generals
  
Els acords de les juntes generals seran recurribles per la Junta de Govern o per qualsevol col·legiat a qui afecte personalment, davant del Consell Autonòmic, en el termini d'un mes des de la seua adopció.
  
Article 59. Validesa dels acords presos en Junta de Govern o General i els seus efectes
  
Els actes dictats per la Junta General i la Junta de Govern es presumeixen vàlids i produiran efectes des que van ser acordats o notificats, si en aquests no es disposa una altra cosa.
  
La interposició de recurs corporatiu davant del Consell Autonòmic no suspén l'eficàcia dels acords excepte en els casos següents:
  
a) Quan la Junta de Govern interpose recurs contra acord de la Junta General fundat en la concurrència d'una causa de nul·litat de ple dret, llevat que es tracte de l'elecció de càrrecs col·legials.
  
b) Quan es recórrega una sanció disciplinària.
  
c) Quan ho acorde el Consell Superior de Procuradors dels Tribunals de la Comunitat Valenciana, si així ho preveuen els seus Estatuts.
  
En els dos primers casos, la simple interposició del recurs suspendrà automàticament l'executivitat de l'acte. La suspensió s'alçarà una vegada es resolga el recurs.
  
Article 60. Nul·litat dels acords
  
Són nuls de ple dret els actes dels òrgans col·legials en què es donen alguns dels supòsits següents:
  
Els manifestament contraris a la Llei; els adoptats amb notòria incompetència; aquells el contingut dels quals siga impossible o siga constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats i aquells previstos amb aquest caràcter en la legislació bàsica estatal.
  
La Junta de Govern haurà, en tot cas, de formular recurs contra els actes nuls de la Junta que estime nuls de ple dret.
  
Article 61. Dels recursos contenciosos administratius
  
Els actes emanats de la Junta de Govern en quant estiguen subjectes al dret administratiu, una vegada esgotats els recursos corporatius, seran directament recurribles davant de la jurisdicció contenciosa administrativa.
  
Article 62. Fusió, absorció, segregació i dissolució
  
1. El Col·legi podrà acordar amb el vot favorable de 2/3 de la Junta General convocada a aquest efecte, la modificació de l'àmbit territorial per la unió o fusió amb un altre col·legi o altres de la mateixa professió, així com l'absorció d'un altre preexistent, sempre que no sobrepasse l'àmbit de la Comunitat Valenciana, i haurà d'obtindre posteriorment l'aprovació, mitjançant decret, del Govern Valencià, amb un informe previ del Consell Valencià de Col·legis de Procuradors de la Comunitat Valenciana.
  
2. La modificació de l'àmbit territorial del Col·legi per segregació, requerirà el corresponent acord amb el vot favorable de 2/3 de la Junta General convocada a aquest efecte, i haurà de ser aprovada posteriorment per decret del Govern Valencià, amb un informe previ del Consell Valencià de Col·legis de Procuradors.
  
3. La dissolució del Col·legi, excepte en els casos en què ho impose directament la llei, es durà a terme per acord amb el vot favorable de 2/3 de la Junta General convocada a aquest efecte, i haurà, posteriorment, de ser aprovat per llei de la Generalitat, amb un informe previ del Consell Valencià de Col·legis de Procuradors.
  
DISPOSICIÓ TRANSITÒRIA
  
Aquells procuradors no exercents que tingueren subscrita pòlissa de jubilació amb la Companyia d'Assegurances Axa, abans de l'entrada en vigor del present Estatut, podran optar per sol·licitar el rescat d'aquesta, o atendre, d'ara en avant, les primes de forma personal, amb independència de la quota fixa que hagen de satisfer al Col·legi per la seua pertinença a aquest com a col·legiats no exercents.
  
DISPOSICIÓ DEROGATÒRIA